একজন প্রসিদ্ধ লোকের আত্মজীবনীতে মনে রাখার মতো একটি ঘটনা উল্লেখ করা হয়েছিল। লেখক তাঁর ছোট বয়সের একটি কাহিনি বর্ণনা করেছিলেন। তাঁর বাবাকে একটি গ্রাম্য সালিসে হাজির হতে হয়েছিল। তখনকার শিশু বালক, পরবর্তীকালে প্রসিদ্ধ লেখক, সেই সালিসি মজলিসে উপস্থিত ছিলেন। সালিসি সভায় লেখকের বাবাকে অন্যায়ভাবে অপমান করা হয়েছিল। লেখক এতে দুঃখ পেয়েছিলেন। লেখকের ভাষ্য মতে তার চেয়েও অনেক বেশি দুঃখ পেয়েছিলেন এই কারণে যে তাঁর বাবা এত বড় অন্যায় অপমানের বিরুদ্ধে কোনো প্রতিবাদ করেননি। বিনা বাক্য ব্যয়ে, নীরবে সে অপমান সহ্য করেছিলেন। নগণ্যসংখ্যক ব্যতিক্রম ছাড়া সাধারণ কিশোর মনে কলুষতা থাকে না। অন্যায় কাজ সহ্য করতে তার কষ্ট হয়। ভেতরে ভেতরে সে ফুঁসে উঠতে থাকে। সালিসের অন্যায় সিদ্ধান্ত এবং তাঁর বাবার মুখ নিচু করে সেই অন্যায় সিদ্ধান্তকে মেনে নেওয়া তথা প্রশ্রয় দেওয়া তাঁর বিক্ষুব্ধ মনে দাগ কেটেছিল বলেই পরিণত বয়সে তাঁর লেখায় ঘটনাটি জোর-কলমে প্রকাশ পেয়েছে।